Document ID: 32013R0770

REGOLAMENT TA’ IMPLIMENTAZZJONI TAL-KUMMISSJONI (UE) Nru 770/2013
tat-8 ta’ Awwissu 2013
għat-twettiq ta’ tnaqqis tal-kwoti tas-sajd disponibbli għal ċerti stokkijiet fl-2013 minħabba sajd żejjed fis-snin preċedenti
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b’mod partikolari l-Artikoli 105(1), (2) u (3) tiegħu,
Billi:
(1)
Il-kwoti tas-sajd għall-2012 kienu stabbiliti bir-Regolamenti li ġejjin:
-
Ir-Regolament tal-Kunsill (UE) Nru 1225/2010 tat-13 ta’ Diċembru 2010 li jiffissa għall-2011 u l-2012 l-opportunitajiet tas-sajd għall-bastimenti tas-sajd tal-UE għal stokkijiet ta’ ħut ta’ ċerti speċijiet tal-baħar fond (2),
-
Ir-Regolament tal-Kunsill (UE) Nru 1256/2011 tat-30 ta’ Novembru 2011 li jistabbilixxi l-opportunitajiet tas-sajd għall-2012 għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar Baltiku u li jemenda r-Regolament (UE) Nru 1124/2010 (3),
-
Ir-Regolament tal-Kunsill (UE) Nru 5/2012 tad-19 ta’ Diċembru 2011 li jistabbilixxi għall-2012 l-opportunitajiet tas-sajd għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar l-Iswed (4),
-
Ir-Regolament tal-Kunsill (UE) Nru 43/2012 tas-17 ta’ Jannar 2012 li jiffissa, għall-2012, l-opportunitajiet tas-sajd disponibbli għall-bastimenti tal-UE għal ċerti stokkijiet tal-ħut u għal ċerti gruppi ta’ stokkijiet tal-ħut li mhumiex suġġetti għal negozjati jew ftehimiet internazzjonali (5), u
-
Ir-Regolament tal-Kunsill (UE) Nru 44/2012 tas-17 ta’ Jannar 2012 li jiffissa għall-2012 l-opportunitajiet tas-sajd disponibbli fl-ilmijiet tal-UE u, għall-bastimenti tal-UE, f’ċerti ilmijiet mhux tal-UE għal ċerti stokkijiet tal-ħut li huma suġġetti għal negozjati jew ftehimiet internazzjonali (6).
(2)
Il-kwoti tas-sajd għall-2013 kienu stabbiliti bir-Regolamenti li ġejjin:
-
Ir-Regolament tal-Kunsill (UE) Nru 1262/2012 tal-20 ta’ Diċembru 2012 li jiffissa għall-2013 u l-2014 l-opportunitajiet tas-sajd għall-bastimenti tal-UE għal ċerti stokkijiet ta’ ħut tal-baħar fond (7),
-
Ir-Regolament tal-Kunsill (UE) Nru 1088/2012 tal-20 ta’ Novembru 2012 li jistabbilixxi l-opportunitajiet tas-sajd għall-2013 għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar Baltiku (8),
-
Ir-Regolament tal-Kunsill (UE) Nru 1261/2012 tal-20 ta’ Diċembru 2012 li jistabbilixxi għall-2013 l-opportunitajiet tas-sajd għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar l-Iswed (9),
-
Ir-Regolament tal-Kunsill (UE) Nru 39/2013 tal-21 ta’ Jannar 2013 li jiffissa, għall-2013, l-opportunitajiet tas-sajd disponibbli għall-bastimenti tal-UE għal ċerti stokkijiet tal-ħut u għal ċerti gruppi ta’ stokkijiet tal-ħut li mhumiex suġġetti għal negozjati jew ftehimiet internazzjonali (10), u
-
Ir-Regolament tal-Kunsill (UE) Nru 40/2013 tal-21 ta’ Jannar 2013 li jiffissa għall-2013 l-opportunitajiet tas-sajd disponibbli l-filmijiet tal-UE u, għall-bastimenti tal-UE, f’ċerti ilmijiet mhux tal-UE għal ċerti stokkijiet tal-ħut li huma suġġetti għal negozjati (11).
(3)
Skont l-Artikolu 105(1) tar-Regolament (KE) Nru 1224/2009, meta l-Kummissjoni tkun stabbiliet li Stat Membru jkun qabeż il-kwoti tas-sajd li kienu allokati lilu, il-Kummissjoni għandha tnaqqas il-kwoti tas-sajd tal-futur ta’ dak l-Istat Membru.
(4)
L-Artikolu 105(2) u (3) tar-Regolament (KE) Nru 1224/2009 jipprevedi li tali tnaqqis tal-kwoti tas-sajd għandu jsir fis-sena/snin ta’ wara billi jiġu applikati ċerti fatturi ta’ multiplikazzjoni mogħtija f’dawk il-paragrafi.
(5)
Ċerti Stati Membri qabżu l-kwoti tas-sajd allokati lilhom għall-2012. Għalhekk hu xieraq li jitwettaq tnaqqis tal-kwoti tas-sajd allokati lilhom fl-2013 u, fejn xieraq, fis-snin ta’ wara, għall-istokkijiet fejn sar sajd żejjed.
(6)
Fl-2012, Spanja qabżet il-kwota tas-sajd tagħha għall-iskampu fiż-żona IX u X; l-ilmijiet tal-UE ta’ CECAF 34.1.1 (NEP/93411). Peress li dan l-istokk huwa suġġett għal pjan multiannwali (12), għandu japplika fattur ta’ multiplikazzjoni ta’ *1,5. Permezz ta’ ittra tas-26 ta’ Marzu 2013, Spanja talbet li jitqassam it-tnaqqis dovut fuq tliet snin. Meta jitqies li nuqqas sinifikanti ta’ kwota se jipproduċi skartar tal-ħut eċċessiv tal-ispeċi kkonċernata, f’konformità mal-punt 3, l-ittra (b) tal-Komunikazzjoni tal-Kummissjoni - Linji gwida għan-nuqqas ta’ kwoti skont l-Artikolu 105(1), (2) u (5) tar-Regolament (KE) Nru 1224/2009 (13) il-Kummissjoni taqbel ma’ din it-talba.
(7)
Ir-Regolament ta’ Implimentazzjoni tal-Kummissjoni (UE) Nru 700/2012 tat-30 ta’ Lulju 2012 dwar it-tnaqqis ta’ kwoti tas-sajd disponibbli għal ċerti stokkijiet fl-2012 minħabba sajd żejjed fis-snin ta’ qabel (14) u r-Regolament ta’ Implimentazzjoni tal-Kummissjoni (UE) Nru 1136/2012 tat-30 ta’ Novembru 2012 għat-twettiq ta’ tnaqqis ta’ kwoti tas-sajd disponibbli għal ċerti stokkijiet fl-2012 minħabba sajd żejjed ta’ stokkijiet oħrajn fis-snin preċedenti u li jemenda r-Regolament ta’ Implimentazzjoni (UE) Nru 700/2012 fir-rigward tal-ammonti li għandhom jitnaqqsu fis-snin futuri (15) wettqu tnaqqis tal-kwoti tas-sajd għal ċerti pajjiżi u speċijiet għall-2012. Madanakollu, għal ċerti Stati Membri t-tnaqqis li kellu jsir kien ikbar mill-kwota rispettiva tagħhom għall-2012 u għalhekk ma setax jitwettaq kollu matul dik is-sena. Sabiex jiġi żgurat li f’tali każijiet jitnaqqas l-ammont kollu, għandhom jitqiesu l-kwantitajiet li jkun għad fadal meta jiġi stabbilit it-tnaqqis tal-kwoti tal-2013 u, fejn xieraq, minn kwoti sussegwenti.
ADOTTAT DAN IR-REGOLAMENT:
Artikolu 1
1. Il-kwoti tas-sajd stabbiliti fir-Regolamenti (UE) Nru 1262/2012, (UE) Nru 1088/2012, (UE) Nru 1261/2012, (UE) Nru 39/2013 u (UE) Nru 40/2013 għall-2013 qed jitnaqqsu kif juri l-Anness.
2. Il-paragrafu 1 għandu japplika mingħajr preġudizzju għat-tnaqqis previst fir-Regolament tal-Kummisjoni (UE) Nru 165/2011 (16).
Artikolu 2
It-tnaqqis Spanjol ta’ 75,45 tunnellata applikabbli fl-2013 minħabba s-sajd żejjed fl-2012 għall-istokk tal-iskampu fiż-żona IX u X; l-ilmijiet tal-UE ta’ CECAF 34.1.1 (NEP/93411) jitqassam fuq tliet snin.
It-tnaqqis annwali applikabbli għall-istokk Spanjol NEP/93411 se jammonta għal 25,15 tunnellata fl-2013, l-2014 u l-2015 mingħajr preġudizzju għal kull adattament ta’ kwota addizzjonali minħabba sajd żejjed li sar b’mod sussegwenti.
Artikolu 3
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Awwissu 2013.

Labels: 20
6